b'\n_START_ARTICLE_\nTermodifuzija\n_START_PARAGRAPH_\nTermodifuzija (termi\xc4\x8dna difuzija) ali termoforeza ali Ludvig-Soretov pojav (ali samo Soretov pojav) je pojav pri katerem na majhne delce, ki se nahajajo razpr\xc5\xa1eni v poljubnem sredstvu, deluje  sila, ki ima nasprotno smer kot temperaturni gradient. Zaradi tega se delci premikajo od vi\xc5\xa1je temperature proti ni\xc5\xbeji (pozitivna termoforeza). Kadar pa se premikajo v obratni smeri, imenujemo to negativna termoforeza. Navadno se pri ve\xc4\x8djih in te\xc5\xbejih delcih opazi pozitivna, pri manj\xc5\xa1ih in la\xc5\xbejih delcih pa negativna termoforeza. Na povr\xc5\xa1ini Zemlje je te\xc5\xbeko meriti ta pojav, ker vpliv gravitacije moti meritve. Okolje brezte\xc5\xbenosti je bolj primerno za opazovanje tega pojava. Kot rezultat pojava nastane gradient koncentracije._NEWLINE__NEWLINE_Pojav je dobil ime po C. Ludwigu, ki ga je odkril leta 1850, raziskal pa ga je Soret.\n_START_SECTION_\nOpazovanja\n_START_PARAGRAPH_\nSoretov pojav se najla\xc5\xbeje opazi pri odlaganju pra\xc5\xa1nih delcev na povr\xc5\xa1ine, ki imajo ni\xc5\xbejo temperaturo (glej sliko). To se dogaja v kotih stanovanjskih prostorov, kjer se nabira prah in stene postanejo bolj \xc4\x8drne kot ostale povr\xc5\xa1ine. Nasprotno pa toplej\xc5\xa1e stene odbijajo pra\xc5\xa1ne delcu, ki so v zraku. Prav tako lahko pozimi opazimo na notranjih povr\xc5\xa1inah avtomobilskih stekel odlo\xc5\xbeeni \xc4\x8drni prah. Tam se nabira, ker je notranjost toplej\xc5\xa1a in se pra\xc5\xa1ni delci gibljejo proti hladnej\xc5\xa1i povr\xc5\xa1ini stekel. Nabiranje \xc4\x8drnega prahu na hladnej\xc5\xa1ih povr\xc5\xa1inah se opazi \xc5\xa1e v nekaterih drugih primerih.\n_START_SECTION_\nPomen termoforeze\n_START_PARAGRAPH_\nPojav je pomemben v planetarni diferenciaciji (difuzija Fe, Ti in P proti hladnej\xc5\xa1im predelom ), uporablja se pri izdelavi opti\xc4\x8dnih vlaken in pri bogatenju urana. Veliko se termoforeza uporablja tudi pri izdelavi elementov za elektroniko in v nanotehnologiji. Termoforeza omogo\xc4\x8da upravljanje z majhnimi delci in molekulami (npr. zbiranje DNA v raztopinah]])._NEWLINE_Obraten pojav je Dufourjev pojav pri katerem nastane toplotni tok zaradi gradienta koncentracije snovi (kemi\xc4\x8dnega potenciala).'